מעוללות הקורונה בחודש אפריל: במקומות עבודה רבים התבקשו בני 60 פלוס להישאר בבית ולא לצאת לעבודה. על זה כבר אמרו חכמינו: בטל בשישים…. על שאר הציבור הוטל עונש רדיוס (בגבולות 100 מטר מהבית) ומי יאכוף את התקנה? אולי משטרת הגבולות?… אזהרה: אם לא תיכנסו – תיקנסו! ואולי משטרת התנועה תגיש נגד מי שייתפס במרחק העולה על 100 מטר, דו"ח בעוון אי שמירת מרחק?
בתחילת החודש נכנס ראש הממשלה לבידוד (בשל חולים מאומתים עמם נפגש) – בקיצור: ביבידוד… קודם לכן נתן הצהרה ממעונו ברח' בלפור – הצהרת בלפור 2020… בהצהרה זו דרש מהאזרחים לחבוש מסכה בכל יציאה למרחב הציבורי. בקיצור: בחוץ – על הפנים.
במוצאי החג הראשון התחלנו לספור ספירת העומר. אז זה נעשה בשיתוף בעזרת תוכנת זום, אפשר לשיר לפני הברכה כמקובל: "הנני מוכן ומ-זום-ן לקיים מצוות עשה… ".
ועוד תקווה שנכזבה: חג המימונה חלף מבלי שנדע מי מונה לאיזה תפקיד בממשלת האחדות (ובעת כתיבת שורות אלה – עדיין לא ברור…).
החתנים והכלות, עדיין לא מקבלים הקלות, כי חתונות המוניות ושמחת כלולות, עדיין אינן כלולות בהקלות (שלדעת משרד הבריאות מולידות תקלות).